1. Jautājums: 

[1] Vai starp Līguma 9.4. un 9.5.p. neveidojas pretruna? Līguma 9.4.p. noteikti gadījumi, kad Pircējam ir tiesības vienpusēji lauzt līgumu Piegādātāja vainas dēļ. Tātad, ja Piegādātājs nepilda savas saistības, Pircējs var vienpusēji lauzt līgumu. Savukārt Līguma 9.5.p. noteiktas Pircēja tiesības piemērot līgumsodu Piegādātājam, ja iestājas  9.4.p. minētie gadījumi. Teorētiski sanāk, ka Pircējs var vienpusēji lauzt līgumu, ja Piegādātājs nepilda savas saistības, kas ir normāli. Un gadījumā, ja Pircējs šādu iemeslu dēļ (Piegādātāja vainas dēļ) vienpusēji lauž līgumu, tad Piegādātājam ir tiesības par to piemērot Pircējam līgumsodu. 
Gadījumā, ja šajā punktā ir pieļauta pārrakstīšanās kļūda un soda sankcija paredzēta pret Piegādātāju nevis Pircēju, tad attiecīgi arī ir jautājums – vai ir samērīgi vairākkārtīgi piemērot soda sankcijas par vienas saistības neizpildīšanu? T.i., Līguma 9.1. p. jau noteikta ir soda sankcija pret Piegādātāju par piegādes termiņa kavējumu. Turklāt arī, vai ir samērīgi piemērot līgumsodu no visas Līguma summas gadījumos, kad līgums jau daļēji ir izpildīts, tātad līguma summa jau daļēji ir izpildīta? Pēc šī brīža līguma redakcijas tad sanāk, ka, ja Piegādātājs kavē piegādes termiņu vairāk kā vienu dienu, tad viņam var piemērot gan soda naudu 0.05% apmērā, gan līgumsodu 10% apmērā no visas līguma summas, turklāt no visas līguma summas arī gadījumā, ja kopējā līguma summa jau daļēji ir iztērēta.

1. Atbilde:

Līgumprojekta 9.1. un 9.5.apakšpunktos noteiktās tiesības Pircējam prasīt no Piegādātāja soda naudu 0.05% apmērā nokavētās piegādes (pasūtījuma) kopsummas, gan līgumsodu 10% apmērā no visas līguma summas, ir samērīga, ņemot vērā līguma projekta 9.4. apakšpunktā uzskaitītos gadījumus, kad Pircējam ir tiesības vienpusēji izbeigt līgumu. Ņemot vērā iepriekšējo pieredzi, lai samazinātu Pircēja risku par līguma neizpildi no Piegādātāja puses, grozījumi līguma projektā netiks veikti.
Līguma projekta 9.5.apakšpunktā aizstāt vārdus: “Piegādātājs ar Pircējs” un “Pircēja ar Piegādātāja”.
2. Jautājums: 

[2] ] Līgums paredz fizisko personu datu nodošanu, līdz ar to uz Pircēju un Piegādātāju attiecas Vispārīgās datu aizsardzības regulas prasības. Ierosinām papildināt Līgumu ar jaunu sadaļu un izteikt to šādā redakcijā:

FIZISKO PERSONU DATU AIZSARDZĪBA
1. Lai izpildītu Līgumu, Puses (kā datu pārziņi) nepieciešamības gadījumā apstrādā kādai no Pusēm sniegtos fizisko personu datus (uzvārds, vārds, kā arī cita informācija par fizisko personu, kas var tikt saprātīgi attiecināta uz Līguma prasību izpildes nodrošināšanu; turpmāk – „Personas Dati”) saskaņā ar spēkā esošiem un saistošiem normatīvajiem aktiem Latvijas Republikā. Puse, kas nodod Personas Datus otrai Pusei, apliecina, ka, pamatojoties uz šajā Līgumā norādīto, tai ir tiesības nodot personas datus un, ka datu subjektiem ir sniegta visa nepieciešamā informācija par datu subjektu datu apstrādi, kādu veic kāda no Pusēm, tai skaitā sniegta informācija par to, ka personas dati var tikt nodoti trešajām personām, pamatojoties uz līgumsaistībām, kādas var pastāvēt Pusēm.
2. Personas Datu vienīgais apstrādes nolūks ir nodrošināt Līguma izpildi. Puses vienojas, ka Personas Datu apstrāde notiks tikai Līguma mērķu sasniegšanai un tiem nepieciešamajā apjomā, ievērojot Līguma izpildes robežas. Puse, kas saņēmusi no otras Puses Personas Datus apņemas nodrošināt Personas Datu drošību un konfidencialitāti, veicot tehniskos un organizatoriskos pasākumus, kādi var tikt saprātīgi attiecināti uz Līguma izpildi.
3. Piekļuve Personas Datiem ir atļauta tikai pilnvarotām attiecīgās Puses personām, t.sk. personām, kuras ir atbildīgas par Līguma izpildi vai aizsardzības nodrošināšanu elektroniskajā sistēmā/s, kurā/s tiek apstrādāti Personas Dati. 
4. Puses, apstrādājot Personas datus, izvērtē iespēju tos anonimizēt vai pielietot pseidonimizāciju, lai neizpaustu Personas Datus.
5. Puses dzēš to rīcībā esošos Personas Datus pēc tam, kad tie vairs nav nepieciešami Līguma izpildes mērķim, kā arī nav iespējams, ka tie būs nepieciešami Pušu tiesisko interešu aizsardzībai.
6. Katra Puse var pieprasīt, lai otrā Puses papildina vai izlabo datus, vai pārtrauc otrās Puses nodoto datu apstrādi vai iznīcina tos, ja nodotie dati ir nepilnīgi, novecojuši, nepatiesi, pretlikumīgi apstrādāti vai to apstrāde vairs nav nepieciešama Līguma mērķiem, šādu pieprasījumu nosūtot rakstveidā uz attiecīgi uz Piegādātājam e-pasta adresi: vai Pasūtītāja e-pasta adresi: ____@______.
7. Katra Puse uzņemas atbildību par visām materiāla un/vai cita rakstura sekām gadījumā, ja šajā Līguma nodaļā Puses sniegtais apliecinājums izrādīsies nepatiess un Puse nebūs informējusi datu subjektus par to tiesību aktos noteiktajām tiesībām attiecībā uz datu subjektu datu apstrādi, kādu veic otra Puse.

2. Atbilde:

Līguma darbības laikā nodotie fizisko personu dati tiks apstrādāti saskaņā ar Fizisko personu datu apstrādes likumu. Lai gan Pasūtītājs to nav norādījis līguma projektā, Pasūtītājs saskaņā ar Fizisko personu datu apstrādes likumu nodrošinās godprātīgu un likumīgu personas datu apstrādi, atbilstoši paredzamajam mērķim un tam nepieciešamajā apjomā.

